
Sülysáp Nagyközség Polgármesteri Hivatalának 

Szervezeti és Működési Szabályzata
Sülysáp Nagyközség Önkormányzatának Képviselő-testülete a helyi önkormányzatokról szóló 1990. évi LXV. törvény (továbbiakban: Ötv.) 38. § (1) bekezdésében kapott felhatalmazás alapján, figyelemmel a köztisztviselők jogállásáról szóló 1992. évi XXIII. törvény (továbbiakban: Ktv.) 39. §-ában, az államháztartás működési rendjéről szóló 292/2009. (XII. 19.) Korm. rendelet (továbbiakban: Ámr.) 10. § (1)-(2) bekezdésében, valamint Sülysáp Nagyközség Önkormányzat Képviselő-testületének Szervezeti és Működési Szabályzatáról szóló 14/2009. (XII. 22.) rendelet 48. § (4) bekezdésében foglaltakra, a Polgármesteri Hivatal Szervezeti és Működési Szabályzatát az alábbiak szerint fogadja el: 
I. ÁLTALÁNOS RÉSZ

1. A Polgármesteri Hivatal jogállása
(1) A Polgármesteri Hivatal a Képviselő-testület által létrehozott egységes szerv.
(2) A hivatal alapítója:
Sülysáp Nagyközség Önkormányzatának 

Képviselő-testülete

Az alapítás éve:
1990. (szeptember 30. a helyi


önkormányzatokról szóló törvény


hatálybalépésekor)

Az érvényes alapító okirat száma, kelte:
270/2009. (XII.16.) ÖKT határozat

Az alapító okiratot az SZMSZ 1. függeléke tartalmazza.
(3) A Polgármesteri Hivatal elnevezése:
Sülysáp Nagyközség Polgármesteri Hivatala
· Székhelye:
2241 Sülysáp Szent István tér 1.
· Postacíme:
2241 Sülysáp Szent István tér 1.

A hivatal felügyeleti szervei:

· általános felügyelet:
Sülysáp Nagyközség Önkormányzatának

Képviselő-testülete

· törvényességi és szakmai felügyelet:
Közép-magyarországi Regionális


Államigazgatási Hivatal
· pénzügyi felügyelet:
Sülysáp Nagyközség Önkormányzatának 


Képviselő-testülete


A Polgármesteri Hivatal illetékessége: 
Sülysáp Nagyközség közigazgatási területe

(4) A hivatal főbb adatai: 

· Számlavezető pénzintézet:
K&H Bank

· Bankszámla száma:
10403071-50504855-54521009
· Statisztikai számjele:
15392127-8411-321-13

· TB törzsszáma:
392125000

· Adószáma:
15392127-2-13

· TEÁOR kód: 
8411 Általános közigazgatás

· Szakágazat:
841105 Helyi önkormányzatok, és többcélú 


kistérségi társulások igazgatási tevékenysége 
(5) A Polgármesteri Hivatal elektronikus elérhetőségei

· E-mail címe:
sulysapph@monornet.hu
· Internetes elérhetősége, honlapja:
http://sulysap.hu/
(6) A hivatal jogállása, jogköre:

· Jogi személyisége:
önálló jogi személy

· Gazdálkodási jogköre:
önállóan gazdálkodó költségvetési szerv, az


önkormányzat gazdálkodásának végrehajtó

szerve

· Érdekeltségi rendszere:
maradványérdekeltség

· Bérgazdálkodási jogköre:
önálló bér- és létszámgazdálkodás, 

· Előirányzat feletti rendelkezés jogköre:
teljes jogkörrel rendelkezik

(7) A hivatalt a jegyző, illetve az általa írásban meghatalmazott dolgozó képviseli.

2. A Polgármesteri Hivatal irányítása
(1) A Polgármesteri Hivatalt – a Képviselő-testület döntései szerint és saját önkormányzati jogkörében – a polgármester irányítja.

(2) A polgármester gyakorolja az egyéb munkáltatói jogokat a jegyző és az önkormányzati intézményvezetők tekintetében.

(3) A Polgármesteri Hivatalt a jegyző vezeti.

(4) A jegyző gyakorolja a jogszabályokban ráruházott munkáltatói jogokat a Polgármesteri Hivatal köztisztviselői, ügykezelői és munkavállalók tekintetében.

(5) A polgármester által meghatározott körben a köztisztviselők kinevezéséhez, vezetői megbízásához, felmentéshez, a vezetői megbízás visszavonásához, jutalmazásához a polgármester egyetértése szükséges.

3. A Polgármesteri Hivatal egységeinek irányítása
(1) A jegyző közvetlen irányítása alá tartoznak az irodavezetők.

(2) A jegyző távollétében helyettesítését a Hatósági Iroda vezetője látja el a jogszabályok szerint és a jegyző utasítása alapján.

(3) Az irodavezetők egymással mellérendeltségi viszonyban állnak.

II. A POLGÁRMETERI HIVATAL FELADATA
(1) Az intézmény állami feladatként ellátandó alaptevékenysége: az alapító okiratban foglaltak szerint.

(2) Szakágazat, szakfeladat: az alapító okiratban foglaltak szerint.

(3) Kisegítő, kiegészítő tevékenységek köre: az alapító okiratban foglaltak szerint.

(4) Vállalkozási tevékenység köre, mértéke: az alapító okiratban foglaltak szerint.

(5) Közhasznú vagy gazdasági társaságban való részvétele: közhasznú vagy gazdasági társaságban nincs érdekeltsége.

(6) Alaptevékenységet meghatározó jogszabály: a helyi önkormányzatokról szóló 1990. évi LXV. törvény

III. A POLGÁRMESTERI HIVATAL SZERVEZETE, MŰKÖDÉSE

4. A Polgármesteri Hivatal általános feladatai

(1) A Polgármesteri Hivatal egységes hivatal, melynek feladata az önkormányzat működésével, valamint az államigazgatási ügyek döntésre való előkészítésével és végrehajtásával kapcsolatos feladatok ellátása.

(2) A Polgármesteri Hivatal működésével köteles elősegíteni:

a) törvényesség betartását,

b) a Képviselő-testület döntéseinek végrehajtását,

c) az állampolgári jogok érvényesülését.

(3) A Polgármesteri Hivatalnak az ügyintézés során törekedni kell:

a) az anyagi és eljárási jogszabályok maradéktalan érvényre juttatására,

b) a hatékony, humánus és gyors ügyintézésre, az ügyintézési határidő betartására, 

c) az ügyintézés színvonalának emelésére, az ügyintézés jogszabályi kereteken belül történő egyszerűsítésére,

d) az ügyfelek – szóbeli és írásbeli – kulturált felvilágosítására,

e) a gyakrabban előforduló hatósági ügyekben az ügyfelek ügyintézési felkészültségét, tájékoztatását elősegítő tájékoztatók, szórólapok, irat- és nyomtatvány-minták biztosítására.

(4) A Polgármesteri Hivatal köztisztviselője köteles:

a) ügyfélfogadási időben az ügyfeleket fogadni,

b) ügyintézése során az ügyfelekkel kulturáltan, humánusan viselkedni,

c) az ügyiratokat az iratkezelési szabályzat szerint kezelni,

d) az eljáró ügyintézők ügykörükben más belső szervezeti egység, külső szakhatóság, társszerv, szakterület ügyintézőjével együttműködni, egyeztetni, az egyeztetés tényét az ügyiratokban dokumentálni.

e) a munkaköri leírásában megjelölt feladatkört legjobb tudása szerint ellátni.

(5) A média részéről történő megkeresések esetén nyilatkozattételre a jegyző ad engedélyt és arra az általa kijelölt személy jogosult.

5. A vezetők, dolgozók jogállása, feladata
(1) A Polgármester:
a) A Képviselő-testület döntései szerint és saját önkormányzati jogkörében irányítja a hivatalt.

b) A jegyző javaslatainak figyelembevételével meghatározza a hivatal feladatát az önkormányzat munkájának szervezésében, a döntések előkészítésében és végrehajtásában.

c) A jegyző javaslatára előterjesztést nyújt be a képviselő-testületnek a hivatal belső szervezeti tagolódásának munka- és ügyfélfogadási rendjének, a hivatali köztisztviselők jóléti és szociális juttatásainak meghatározására. 
d) Dönt a jogszabály által hatáskörébe utalt államigazgatási ügyekben, hatósági jogkörökben, egyes hatásköreinek a gyakorlását átruházhatja.

e) A hatáskörébe tartozó ügyekben szabályozza a kiadmányozás rendjét.

f) Gyakorolja az egyéb munkáltatói jogokat a jegyző és az önkormányzati intézményvezetők tekintetében.

g) Egyetértési jog gyakorlásáról külön polgármesteri intézkedésben rendelkezik.
h) Önkormányzati, valamint államigazgatási feladatait, hatásköreit a hivatal közreműködésével látja el.

i) A jegyzővel munkamegbeszélést tart, rendszeresen beszámoltatja a jegyzőt a hivatal munkájáról, felügyeli és ellenőrzi a hivatal tevékenységét.

j) Felelős a gazdálkodás rendjéért, szabályszerűségéért, a költségvetés végrehajtásáért.

(2) A Jegyző:
a) Vezeti és képviselő a Polgármesteri Hivatalt: felelős a hivatal munkájáért, a polgárok ügyeinek kulturált intézéséért.

b) Gondoskodik az önkormányzat működésével kapcsolatos feladatok ellátásáról.

c) Végzi, irányítja, szervezi és koordinálja az önkormányzati rendeletek, tervek, koncepciók, programok, pályázati projektek, a képviselő-testületi bizottsági előterjesztések, az ülések előkészítését.

d) Tanácskozási joggal részt vesz a képviselő-testület, szükség szerint bizottságának ülésén, köteles jelezni a képviselő-testületnek, bizottságának, illetve a polgármesternek, ha döntésüknél jogszabálysértést észlel.

e) Meghatározza a jogszabályok és az önkormányzati döntések végrehajtásának tennivalóit, a célok eléréséhez szükséges konkrét feladatokat, a szervezeti egységek részére, irányítja, szervezi és koordinálja, valamint ellenőrzi a feladatok végrehajtását, folyamatosan megteszi a szükséges intézkedéseket.

f) Döntésre előkészíti a polgármester hatáskörébe tartozó államigazgatási ügyeket, dönt azokban a hatósági ügyekben, amelyeket a polgármester ad át.

g) Dönt a hatáskörébe utalt ügyekben.

h) Biztosítja a munkavégzés személyi, dologi és technikai feltételeit, a belső információ-ellátást és -áramlást, a számítógépes hálózatot is felhasználva, a korszerű követelmények alapján megszervezi a hivatal munkáját.

i) Gondoskodik a dolgozók rendszeres képzéséről, továbbképzéséről, szervezi az igazgatási munka korszerűsítését.

j) Felelős az önkormányzati testületek és a Polgármesteri Hivatal működési feltételeink biztosításáért, a költségvetési keretek célszerű, takarékos felhasználásáért.

k) Irányítja, szervezi és összehangolja a lakossági kapcsolatot, illetve a nem önkormányzati szervekkel történő együttműködést.

l) Megszervezi és biztosítja a rendszeres önkormányzati és lakossági tájékoztatást a hivatali munkáról, jogszabályokról, a hivatal tevékenységéről és az ügyintézésről.

m) Biztosítja az államigazgatási és önkormányzati hatósági ügyek jogszerű, méltányos intézését.

n) Megküldi a Képviselő-testület által, vagy átruházott hatáskörben hozott döntéseket az államigazgatási hivatalnak.
o) Fogadónapot tart.

p) Irányítja, felügyeli és ellenőrzi a Polgármesteri Hivatal operatív gazdálkodását, kötelezettséget vállal a Polgármesteri Hivatal bér- és dologi költségvetése körében.

q) Kinevezi, illetve megbízza az irodavezetőket, valamint kinevezi a hivatal ügyintézőit, ügyviteli és fizikai dolgozóit, továbbá gyakorolja a munkáltatói jogokat.
r) Feladata a munkaköri leírások elkészítése és naprakészen tartása.
s) Feladata ellátása érdekében az irodavezetőkkel rendszeresen munkamegbeszélést tart.

t) Saját feladatai ellátásáról, illetve a hivatal munkájáról beszámol a Képviselő-testületnek, bizottságainak, valamint a polgármesternek.

u) Szervezi, összehangolja és ellenőrzi a hivatal önkormányzati költségvetési és egyéb szervek munkáját segítő tevékenységet.

v) Gondoskodik az aktuális feladatrendszer és a munkaköri leírások tartalmi összhangjának biztosításáról. 
(3) Az irodavezetők felelősek:

a) az iroda szakmai munkájáért, annak jogszerű működéséért;

b) az irodán belüli célszerű munkamegosztás kialakításáért, a hatékony munkavégzésért; 
c) szervezeti egység feladatkörébe tartozó, illetve esetenként kapott (jelentkező) feladatok, utasítások szakszerű, határidőben történő végrehajtásáért.
d) az iroda feladatkörében a jegyző megbízásából ellátott hatósági ügyek törvényes és szakszerű intézéséért;

e) a Képviselő-testületi és bizottsági előterjesztések szakszerű és törvényes előkészítéséért;

f) a polgármester, a bizottságok, a Képviselő-testület döntéseinek időbeni, szakszerű végrehajtásáért, végrehajtásának megszervezésért;

g) az ügyiratkezelési szabályok betartatásáért;

h) feladatkörükben az állampolgárok tájékoztatásáért;

i) az irodák közötti hatékony együttműködés biztosításáért;

j) a munkaidőt, ügyfélfogadási időt érintő intézkedések betartatásáért és ellenőrzéséért.
(4) Az irodavezetők általános feladatai:

a) Vezetik az irodát, felelősek annak egész munkájáért, közvetlenül irányítják, felügyelik és ellenőrzik az ügyintézők tevékenységét.
b) Figyelemmel kísérik a központi és helyi jogalkotást.

c) Kezdeményezik a helyi jogszabályok módosítását a jogi környezet változása vagy felhatalmazás esetén.
d) Gyakorolják az átruházott jegyzői hatásköröket, kiadmányozási jogköröket, illetve döntenek az ügyintézők részére történő átruházásáról (mindezeket a munkaköri leírások rögzítik).

e) Biztosítják az irodák összehangolt működését, elvégzik az irodán belüli, valamint egymással együttműködve az irodák közötti szükséges koordinációt, indokolt esetben a jegyző segítségét kérve.

f) Képviselik az irodát, tájékoztatást adnak, illetve beszámolnak az iroda tevékenységéről, kapcsolatot tartanak a szervezeti egység munkáját érintő, segítő szervekkel.

g) Az önkormányzati költségvetés feladatkörüket érintő tételei körében felelősek a költségvetés tervezetének összeállításáért és végrehajtásáért.

h) Előkészítik a feladatkörbe tartozó testületi előterjesztéseket, ilyen téma esetén tanácskozási joggal részt vesznek a Képviselő-testület és a bizottságok ülésein, a különböző értekezleteken, gondoskodnak az elhangzottak végrehajtásáról.

i) Részt vesznek az iroda tevékenységi körébe tartozó pályázatok előkészítésében és lebonyolításában.

j) Megszervezik az iroda munkáját, a dolgozók helyettesítését, szükség szerint irodaértekezleteket tartanak.

k) Javaslatot tesznek, és egyetértési jogot gyakorolnak az iroda dolgozói kinevezésében, a munkáltatói jogok gyakorlásában, engedélyezik a dolgozók kiküldetését, szabadságát.
l) Minden év március 14. napjáig az iroda dolgozóit érintő szabadságolási ütemtervet készítenek.

m) Javaslatot tesznek az iroda dolgozóinak munkaköri leírására.

n) Közreműködnek a minősítések, valamint a teljesítménykövetelmények és –értékelések elkészítésénél.

o) Javaslatot tesznek az iroda köztisztviselőinek továbbképzésére.
p) Felelősek a Képviselő-testület irányítása alatt álló, az iroda feladatkörébe tartozó intézmények törvényes működéséért, segítéséért.

q) Együttműködnek a lakossági önszerveződő közösségeivel, érdekképviseleti szervekkel.

r) A közüzemi szolgáltatókkal történő hivatalos egyeztetésekről feljegyzést (pl. emlékeztetőt, jegyzőkönyvet stb.) készítenek.
s) Biztosítják az általuk vezetett irodán a munkafolyamatba épített ellenőrzés működését.

(5) A hivatal szervezeti alapegységei a munkakörök.

(6) Az ügyintézők a munkaköri leírásban, illetve vezetői utasítással reájuk szabott feladat- és hatásköröket szakmailag önállóan gyakorolják, az ehhez igazodó jogkörrel és felelősségi mértékkel.

(7) A belső technikai kiszolgálást ellátó ügyviteli (ügykezelő) és fizikai dolgozók az Önkormányzati Iroda állományába beosztva végzik munkájukat, a jegyző rendelkezései szerint.

(8) Dolgozók más hivatali szervezeti egységhez történő átmeneti átcsoportosításáról az irodavezető egyetértésével a jegyző dönt.
6. A Polgármesteri Hivatal szervezeti egységei, felépítése

(1) Hatósági Iroda
a) Irodavezető (szabálysértés és szabályszegés, panaszok, birtokvédelem) 1 osztályvezetői státusz
b) Anyakönyvi, népesség-nyilvántartási és hagyatéki ügyintéző 1 státusz
c) Gyámügyi és szociális ügyintéző 1 státusz
d) Szociális ügyintéző 1 státusz
e) Építéshatósági és településrendezési ügyintéző I. 0,75 státusz
f) Környezetvédelmi és ipar-kereskedelmi ügyintéző 1 státusz
g) Közterület-felügyelő 1 státusz
Összesen: 6,75 6 státusz
(2) Adó- és Pénzügyi Iroda
a) Irodavezető 1 osztályvezetői státusz
b) Könyvelő 1 státusz
c) Pénzügyi ügyintéző I. 1 státusz
d) Pénzügyi ügyintéző II. 1 státusz
h) Pénztáros 1 státusz
e) Adóügyi ügyintéző I. 1 státusz
f) Adóügyi ügyintéző II. 1 státusz
Összesen: 7 6 státusz
(3) Önkormányzati Iroda
a) Titkársági ügyintéző 1 státusz

b) Titkársági és testületi ügyintéző 1 státusz
c) Iratkezelési ügyintéző 1 státusz
d) Humánerőforrás-ügyintéző 1 státusz
e) Pályázati ügyintéző 1 státusz
f) Intézményirányítási ügyintéző 1 státusz

g) Beruházási és műszaki ügyintéző 1 státusz
h) Építésügyi és vagyongazdálkodási ügyintéző 1 státusz
i)  Hivatalsegéd I. 1 alkalmazotti státusz
j)        Hivatalsegéd I. 1 alkalmazotti státusz

Összesen: 8 státusz
(4) A Polgármesteri Hivatal szervezeti ábráját az 1. számú melléklet tartalmazza. 
(5) A Polgármesteri Hivatal létszámát a Képviselő-testület minden évben a költségvetésről szóló rendeletében határozza meg.

7. A szervezeti egységek feladata- és hatásköre
(1) Hatósági Iroda feladatai
a) Általános igazgatási feladatok:

· Ellátja az általános igazgatási feladatkörbe tartozó hatósági, igazgatási és az anyakönyvezéssel kapcsolatos feladatokat.

· Feladata a jegyző és a polgármester hatáskörébe utalt hatósági - államigazgatási és önkormányzati - ügyek intézése.

· A belügyi ágazaton belül végzi az anyakönyvezési igazgatással, a polgárok személyi adatainak és lakcímének nyilvántartásával, a szabálysértéssel kapcsolatos feladatokat.

· Az igazságügyi ágazaton belül végzi a hagyatéki eljárással, a szakfordítói és tolmácsigazolvánnyal a talált dolgokkal és a birtokvédelemmel kapcsolatos feladatokat.

· Az ipari és kereskedelmi ágazathoz tartozó igazgatási feladatok közül ellátja az üzletek működési engedélyezésével, a magánszálláshelyek idegenforgalmi hasznosításával, a nem üzleti célú közösségi szabadidős szálláshely szolgáltatással kapcsolatos feladatokat. 

· Ellátja a földművelésügyi ágazaton belül a növényvédelmi, növény-egészségügyi, állategészségügyi, állatvédelmi, a veszélyes ebekkel kapcsolatos, a veszélyes állatok tartásával, az állatpanzió és állatmenhely létesítésével és fenntartásával kapcsolatos feladatokat és a helyi állattartási rendeletből adódó feladatokat.

· A közterületi rend és tisztasági feladatokon belül irányítja a közterület-felügyelő munkáját, valamint ellátja a közterület-használattal kapcsolatos engedélyezési feladatokat.

· Ellátja a honvédelmi igazgatással kapcsolatos feladatokat.

· Közreműködik a választások, népszavazás, népi kezdeményezés lebonyolításában.

· Ellátja a hatósági bizonyítványok, igazolványok kiadásával kapcsolatos feladatokat.
b) Szociális és gyermekvédelmi feladatok:

· Közreműködik az önkormányzat szociális, egészségügyi, gyermekvédelmi, nevelési, oktatási, közművelődési intézményeinek fenntartói irányításában, ellenőrzésében.

· Az egészségügyi, szociális és gyermekvédelmi feladatokra alapított intézmények, intézményegységek munkájával kapcsolatosan részt vesz a szociális alapellátások és szakosított ellátási formák körébe tartozó önkormányzati döntések előkészítésében, végrehajtásának megszervezésében, ellenőrzésében.

· Ellátja a személyes gondoskodást nyújtó szociális és gyermekjóléti, gyermekvédelmi személyes gondoskodást nyújtó intézmények működési engedélyezésével kapcsolatos feladatokat.

· Ellátja a személyes gondoskodást nyújtó bentlakásos intézményekbe történő beutalással, és a rehabilitációs bizottság működésével kapcsolatos feladatokat.

· Feladatkörében kapcsolatot tart a civil szervezetekkel.

· Ellátja a polgármester és a jegyző hatáskörébe utalt szociális és gyermekjóléti ellátásokkal kapcsolatos feladatokat. Végzi az ellátások megállapításával, folyósításával, felülvizsgálatával és nyilvántartásával kapcsolatos feladatokat.
· Szervezi a munkanélküliek közcélú és közhasznú foglalkoztatását.

· Kapcsolatot tart a Pest Megyei Munkaügyi Központtal és annak Monori Kirendeltségével.

· Részt vesz a helyi társadalomra vonatkozó szociológiai munkák, koncepciók, programok kidolgozásában.

· Figyelemmel kíséri a családgondozás, idősgondozás helyzetét, valamint a gyermekjóléti szolgáltatások alakulását.

· Támogatja az Egészségügyi és Szociális Bizottságot szakmai feladatainak ellátásában.

· Ellátja a jegyző gyermekvédelmi és gyámhatósági feladatait.

· Intézi az első lakáshoz jutó fiatalok önkormányzati támogatására irányuló kérelmek elbírálásának előkészítését.

· Végzi a szociálpolitikai támogatással épített, vagy vásárolt lakások elidegenítése kapcsán felmerült feladatokat.

· Előkészíti a kiegészítő kamattámogatás, valamint a lakásépítési kedvezmény személyi feltételeinek jegyzői igazolását.

c) Építéshatósági feladatok: 
· Ellátja Sülysáp nagyközség illetékességgel az építéshatósági feladat- és hatáskört.

· Ellátja az épített környezet alakításáról és védelméről szóló 1997. évi LXXVIII. törvényben az építésügyi hatóságnak címzett feladatokat.

· Véleményt nyilvánít a településrendezési tervdokumentációk: a helyi építési szabályzat és a településrendezési terv megállapítása és jóváhagyása előtt a polgármester által lefolytatott véleményeztetési eljárásban. 

· Ellátja az építésügyi igazgatással kapcsolatos hatósági és más engedélyező hatóság engedélyezési eljárásában a szakhatósági feladatokat.

· Útügyi hatósági tevékenység keretében ellátja a járdák és gyalogutak létesítésével, használatbavételével kapcsolatos hatósági feladatokat, valamint közreműködik az utak létesítésével és használatbavételével kapcsolatos hatósági eljárásban szakhatóságként.

· Építésügyi bírságot állapít meg a szabálytalanul végzett építési munkák esetében, szükség esetén intézkedik annak behajtására.

· Elrendeli az életet, egészséget, köz- és vagyonbiztonságot veszélyeztető építmény használatának, hibáinak, hiányosságainak megszüntetését, valamint a jó karbantartásra vonatkozó kötelezettség teljesítését, illetőleg szükség szerinti felülvizsgálatát, átalakítását, felújítását, helyreállítását vagy lebontását.

· Közreműködik a katasztrófák elhárításában, a károk felmérésében, helyreállításának szervezésében.

· Vezeti az építésügyi hatóság műszaki nyilvántartását. Ellátja a jogszabályban előírt statisztikai adatszolgáltatási kötelezettségét.

· Javaslatot tesz rendezési terv készítésére, módosítására, véleményezi a rendezési terv, tervmódosítás tervezetét.

· Nyomvonalas létesítmények építésének engedélyezéséhez terület-felhasználási hozzájárulást ad.

· Önkormányzati rendelettel elrendelt tilalmat, vagy annak megszüntetését az érintettekkel, határozattal közli.

· A helyi építési szabályzat által megállapított településrendezési kötelezések elrendeléséről gondoskodik.

(2) Adó- és Pénzügyi Iroda feladatai:
a) Pénzügyi feladatok:

· Szervezi és összehangolja az önkormányzat gazdasági programjának kidolgozását.

· Ellátja és koordinálja az önkormányzat éves költségvetésének elkészítésével, annak évközi módosításával kapcsolatos feladatokat, beleértve a költségvetési koncepció összeállítását is.
· Ellátja a Polgármesteri Hivatal és a részben önálló költségvetési intézmények költségvetés tervezésével, végrehajtásával, beszámolásával kapcsolatos feladatok végrehajtását, biztosítja azok költségvetésének operatív végrehajtását.

· Elkészíti a pénzügyi szabályzatokat, biztosítja azok naprakészségét, a jogszabályi változások azonnali átvezetését.
· Átfogó és részletes elemzéseket készít a költségvetési gazdálkodásról, annak egyes részleteiről.

· Információkat szolgáltat a (MÁK-on keresztül) az önkormányzat költségvetéséről és annak végrehajtásáról a központi költségvetés számára.

· Elkészíti a költségvetés működésével kapcsolatos gazdasági, pénzügyi terveket, biztosítja a polgármesteri hivatal gazdálkodásához kapcsolódó pénzügyi információkat.

· Gondoskodik az önkormányzat által jóváhagyott hitelek felvételéről, az átmenetileg szabad pénzeszközök lekötéséről.
· Vezeti a hitel, kötvénykibocsátással kapcsolatos főkönyvi és analitikus nyilvántartásokat.
· Vezeti a hivatal bér- és létszámgazdálkodással kapcsolatos nyilvántartásait, ezzel összefüggésben eleget tesz adatszolgáltatási kötelezettségeinek.

· Koordinálja az önkormányzati intézmények gazdálkodási tevékenységével kapcsolatos operatív feladatokat.

· Ellátja a pénzügyi irányítás és szakmai segítségnyújtás feladatait.

· A jóváhagyott éves költségvetési rendelet alapján végzi az operatív gazdálkodást.

· Közreműködik a közbeszerzési eljárásokban.

· Biztosítja az elfogadott éves tervekben szereplő feladatok megvalósításához szükséges pénzügyi fedezetet.

· Folyamatosan és teljes körűen vezeti a mérlegadatokat alátámasztó analitikus pénzügyi és számviteli nyilvántartásokat, biztosítja az analitikus és szintetikus nyilvántartások összhangját.

· Elkészíti az önkormányzat költségvetési beszámolóját. Feladatkörében biztosítja az államháztartási információs rendszer szerinti pénzügyi információkat.

· Kezeli az önkormányzat pénzügyeit, biztosítja és összehangolja az intézmények pénzellátását.

· Gondoskodik az önkormányzat gazdasági, pénzügyi, számviteli rendjének betartásáról és betartatásáról.

· A vagyonkataszterből, valamint a számviteli nyilvántartásokból nyert információk alapján összeállítja az éves zárszámadáshoz csatolt vagyonállapotot bemutató leltárt.

· Ellenőrzi az önkormányzati, költségvetési intézmények gazdálkodásának, pénzügyi tevékenységének hatékonyságát és szabályszerűségét, melynek során kiemelt figyelmet fordít a komplex intézményi vagyongazdálkodási tevékenységre.
· Vezeti a bélyegző nyilvántartást az Iratkezelési szabályzatban foglaltaknak megfelelően.

· Közreműködik a szerződések előkészítésében, vezeti a szerződés nyilvántartást, és a hozzá kapcsolódó határidő nyilvántartást.

· Gondoskodik a közérdekű, közérdekből nyilvános adatok közzétételéről az önkormányzat honlapján.

· Ellátja a közcélú munkavégzéssel kapcsolatos feladatokat.

b) Pályázatokkal kapcsolatos feladatok:

· Közreműködik a pályázatokkal kapcsolatos pénzügyi tervkészítésekben, a költségvetéshez folyamatos adatszolgáltatást biztosít.

· Közreműködik a pályázatok előkészítésében, elkészíti a beruházásokkal kapcsolatos gazdaságossági számításokat, igény szerint.

· Megigényli, lehívja a pályázatokkal kapcsolatos támogatásokat. Vezeti a pályázatokkal kapcsolatos támogatások, egyéb pénzügyi források elkülönített nyilvántartását. Elszámol a pályázatok útján nyert támogatásokkal.

· Elvégzi a pályázattal kapcsolatos számlák szakmai teljesítésének igazoltatását az átvételt követő 5 napon belül.

· Ellenőrzi a pályázatokkal, beruházásokkal kapcsolatos számlákat, utalványrendelet állít ki, ad le, figyeli a pénzügyi teljesítéseket, egyezteti a főkönyvvel.

· Lefűzi a pályázatokkal kapcsolatos bizonylatokat, őrzi, arról folyamatos nyilvántartást vezet, a pályázat elszámolását elkészíti. Elkészíti a különféle statisztikai jelentéseket.

c) Adóügyi feladatok:

· Ellátja a jegyzőnek, mint önkormányzati adóhatóságnak a helyi adóval, valamint a központi, megosztott adóval - a gépjárműadóval - kapcsolatos feladatait a központi és helyi jogszabályok alapján, valamint az egyéb adóigazgatási feladatokat.

· Döntésre előkészíti a jegyző hatáskörébe tartozó helyi adóügyeket, kiadmányozási jogkörében kiadja a döntéseket, gondoskodik a végrehajtás szervezéséről, a végrehajtási eljárás lefolytatásáról.

· Intézi a központi és helyi adókkal kapcsolatos bejelentéseket, kérelmeket. 

· Ellátja a helyi adók kivetésével, közlésével, nyilvántartásával, beszedésével, behajtásával, kezelésével, elszámolásával, ellenőrzésével és információszolgáltatással kapcsolatos feladatokat.

· Az adózás rendjével kapcsolatos feladat- és hatáskörben megállapítja az adót, nyilvántartja, beszedi és végrehajtja. Az adót kivetéssel, kiszabással, utólagos megállapítással, ill. azonnali ellenőrzéssel állapítja meg. Vizsgálja az adóbevallás helyességét.

· Ellenőrzi az adókötelezettségek teljesítését. Megállapítja a késedelmi pótlékot, adóbírságot, mulasztási bírságot. Kivételes méltánylást érdemlő körülmény esetén részletfizetés, fizetési halasztás, mérséklés engedélyezését készíti elő.

· Nyilvántartást vezet a fizetési kötelezettség jogcíme, összege, továbbá a befizetés, a késedelemi pótlék, a bírság, végrehajtási költség, valamint a fennálló hátralék vagy túlfizetés adatairól.

· Az adótartozás behajtása végett végrehajtási intézkedést tesz. 

· Előkészíti a központi jogszabályok felhatalmazása alapján a helyi jogalkotás körébe tartozó helyi adókról szóló rendelet-tervezeteket. Döntés-előkészítési eljárás keretében véleményezteti és az előzetes eljárások során elhangzottak figyelembe vételével előterjesztést készít rendeletalkotásra.

· A költségvetési beszámoló részeként évenként a költségvetési beszámoló részeként tájékoztatást ad a helyi lakosságnak a beszedett adók összegéről.

· Ellátja a külön jogszabályokban meghatározott egyéb feladatokat: 

· adók, adók módjára behajtandó tartozások, közmű-érdekeltségi hozzájárulások nyilvántartását, elszámolását,
· az ügyfél kérelmére, vagy hatóság megkeresésére kiállítja adó- és értékbizonyítványt,
· földhaszonbérletek bejelentésével kapcsolatos feladatokat,
· csődeljárás és felszámolások során képviseli az önkormányzat érdekeit,

· Az adóztatási tevékenysége során kapcsolatot tart és együttműködik a társszervekkel, hatóságokkal.

(3) Önkormányzati Iroda feladatai
a) Munkaügyi feladatok:

· Intézi az önkormányzati intézményvezetőkhöz kapcsolódó személyzeti és munkaügyi feladatokat.

· Intézi a hivatal dolgozóinak személyzeti és munkaügyeit, ennek során egységes, központi, személyi nyilvántartást vezet, biztosítja a szükséges adatszolgáltatásokat, előkészíti a személyzeti és munkaügyi döntéseket, megszervezi azok végrehajtását, szervezi a köztisztviselők oktatását, továbbképzését.

· Lebonyolítja a köztisztviselői jogviszony létesítésével (ezen belül pályázati eljárások lefolytatásával, tanulmányi szerződések megkötésével), szünetelésével, megszűnésével, megszüntetésével, valamint a béren kívüli juttatásokkal kapcsolatos ügyintézést.

· Számba veszi a képzési, átképzési igényeket, tartja a kapcsolatot a képző intézményekkel, és ellátja az oktatással, továbbképzéssel kapcsolatos ügyintézést. Összeállítja az éves helyi képzési tervet, beszámol annak teljesüléséről.

· Ellátja a köztisztviselői vagyonnyilatkozattal kapcsolatos feladatokat.

· Előkészíti a munkaügyi szabályzatokat, és elősegíti végrehajtását.

b) Testületi és bizottsági munkával kapcsolatos feladatok:

· Gondoskodik a képviselő-testület és a bizottságok működési feltételeiről.

· Ellátja a képviselői munka segítésére irányuló szervező tevékenységet.

· Ellátja a testületi tagok vagyonnyilatkozat tételével kapcsolatos feladatokat.

· Közreműködik a testületi és bizottsági előterjesztések elkészítésében.

· Gondoskodik a testületi és bizottsági döntések végrehajtásának megszervezéséhez és a végrehajtási határidők betartásához szükséges vezetői intézkedések előkészítéséről.

· Segítséget nyújt a hivatali dolgozók részére a testületi üléssel és anyagokkal kapcsolatban.

· Gondoskodik a rendeletek kihirdetéséről és a határozatok kiadásáról.

· Az önkormányzati rendeletekről nyilvántartást vezet.

· Vezeti a testületi határozatok nyilvántartását, és jelentést készít a szakterületek közreműködésével a lejárt határidejű határozatok végrehajtásáról.

· Vezeti a bizottsági határozatok nyilvántartását és jelentést készít a szakterületek közreműködésével a lejárt határidejű határozatok végrehajtásáról.

· Figyelemmel kíséri a képviselői interpellációk intézését.

· Közreműködik a választások, népszavazás, népi kezdeményezés lebonyolításában.

· Biztosítja az önkormányzati és intézményi SZMSZ(ek), valamint az alapító okiratok naprakészségét, gondoskodik a nyilvántartásukról.

c) Informatikai feladatok:

· Folyamatosan működteti a hivatal és az intézmények számítógépes rendszerét. Biztosítja, hogy a karbantartási munkák és az egyéb javítások a dolgozók és az ügyfelek számára a lehető legkisebb hasznos munkaidő kiesést jelentsenek.
· Vezeti a hardver- és szoftvernyilvántartást, biztosítja annak naprakészségét.
· Az informatikai tárgyú belső szabályzatokat kidolgozza, valamint közreműködik az informatikai tárgykört érintő belső szabályzatok kidolgozásában és biztosítja azok naprakészségét.
· Részt vesz a dolgozók informatikai képzésének szervezésében.
· Ellátja az interneten történő önkormányzati arculat kialakításával, karbantartásával kapcsolatos feladatokat;

· Az országos hatáskörű szervekkel együttműködve biztosítja a választások informatikai hátterét.
· Kidolgozza az informatikai rendszer fejlesztését.

· Segítséget nyújt a hivatal dolgozóinak, valamint az önkormányzat intézményeinek.

· A beszerzési szabályoknak megfelelően a társirodákkal együttműködve elvégzi az informatikai beszerzések lebonyolítását.

· Gondoskodik Sülysáp Nagyközség honlapjának naprakészen tartásáról, valamint az elektronikus információszabadságról szóló 2005. évi XC. törvényben foglaltak teljesüléséről. 

d) Ügyviteli és iratkezelési feladatok:

· Ellátja a bírósági ülnökök jelölésével kapcsolatos feladatokat.

· Ellátja a tisztségviselők napi munkavégzéséhez kapcsolódó feladatokat.

· Megszervezi az ügyiratkezelést, biztosítja az ügyiratkezelési és irattározási feladatok ellátását.

· Nyilvántartást vezet a belső szabályzatokról.

e) Pályázatokkal kapcsolatos feladatok:

· Figyelemmel kíséri a magyarországi és az Európai Uniós pályázati lehetőségeket.

· Haladéktalanul tájékoztatja a polgármestert, jegyzőt, irodavezetőket, valamint intézményvezetőket a pályázati lehetőségekről.

· Előkészíti a benyújtásra kerülő pályázatokat, folyamatosan egyeztet az érintettekkel.
· Elkészíti a beruházásokkal kapcsolatos gazdaságossági számításokat, igény szerint.

· Naprakész nyilvántartást vezet a pályázatokról és azok állapotáról.
· Folyamatos kapcsolatot tart a Pénzügyi és Adóosztállyal.
· Ellátja a pályázatok monitoringjával kapcsolatos feladatokat.
· Megigényli, lehívja a pályázatokkal kapcsolatos támogatásokat.
f) Közoktatási feladatok:

· Figyelemmel kíséri a tankötelezettséggel kapcsolatos feladatok végrehajtását, az intézményekkel való kapcsolattartás keretében segíti az óvoda és az általános iskolák munkáját. 

· Ellátja a kötelező adatszolgáltatással kapcsolatos feladatokat. Gondoskodik az óvodás és iskoláskorú gyermekek nyilvántartásáról.

· Döntésre előkészíti az óvodai, iskolai felvételekkel kapcsolatban, a tanulói jogviszony keletkezésével, illetőleg megszűnésével, tanulói jogviszony időtartama alatt a tanulók jogi ügyeivel kapcsolatos eljárások során hozott döntések, valamint a tanulók fegyelmi ügyeiben hozott határozatok ellen benyújtott jogorvoslati - eljárási - kérelmeket, továbbá a sajátos nevelési igényű gyermekek, tanulók óvodai, iskolai nevelésével, oktatásával kapcsolatos ügyeket.

· Előkészíti az óvodai, iskolai nevelésben való kötelező részvételt elrendelő jegyzői döntést. 

· Szakmai és törvényességi szempontból véleményezi az intézmények pedagógiai, illetve nevelési programjait, szervezeti és működési szabályzatát.
· Részt vesz az intézményvezetői pályázatok előkészítésében. 

· Kapcsolatot tart a sportegyesületekkel, diáksportkörökkel, valamint a településen működő sportlétesítmények üzemeltetőivel.

· Segíti a sport szakszövetségek tevékenységét, részt vesz a szabadidős és diáksport rendezvények szervezésében.

· Ellátja az önkormányzat ifjúsági feladatainak koordinálását, segíti a településen működő ifjúsági, diákszervezetek, ifjúsággal foglalkozó szervek, civil szervezetek tevékenységét.

· Közreműködik az önkormányzat feladatköre szerint érintett bizottságainak működtetésében. 
· Koordinálja és közreműködik a Nagyközség ünnepségek, kulturális, tudományos rendezvények előkészítésében, megvalósításában.

g) Belső és külső kommunikációs feladatok:
· Közreműködik az önkormányzat, a tisztségviselők hivatalon belüli, belföldi és külföldi kapcsolatrendjének működtetésében.

· A belső kapcsolati rend keretében előkészíti a vezetői értekezleteket, megszervezi az intézkedések végrehajtását, figyelemmel kíséri a feladat végrehajtását, gondoskodik a beszámoltatásról.

· A külső kapcsolati rend keretében működteti az önkormányzat fórumrendszerét, előkészíti, megszervezi, lebonyolítja a lakossági fórumokat. A fórumon elhangzott közérdekű kérdések, bejelentések, panaszok alapján gondoskodik az ügyek intézéséről, a feladatok megvalósításáról. 

· Szervezi a polgármester fogadóóráit, tájékoztatja arról a város lakosságát.

· Feladata a külföldi vendégek tájékoztatása, magyar és idegen nyelvű kiadványok készíttetése, megjelentetése. Gondoskodik a település nemzetközi kapcsolatainak felvételéről, fenntartásáról, a Megállapodásban foglaltak megvalósításáról, a külföldi delegációk programjainak megszervezéséről.

· Kialakítja és működteti az önkormányzat, a tisztségviselők információs rendszerét, biztosítja az önkormányzat, a hivatal nyilvánosságát, a közérdekű adatokhoz való hozzáférést.

· Tervezi, figyeli és elemzi a Képviselő-testület és szervei megjelenítését a helyi és az országos sajtóban és készíti és készítteti a települést bemutató kiadványokat.

· Előkészíti és bonyolítja az önkormányzat protokoll-rendezvényeit, szervezi az önkormányzat kiemelt rendezvényeinek bonyolítását.

h) Településüzemeltetési és vagyongazdálkodási feladatok:

· Ellátja az ingatlanok házszámozásával kapcsolatos feladatokat.

· Ellátja a képviselő-testület által meghatározott önkormányzati fejlesztések megvalósításával kapcsolatos beruházói feladatokat.

· Részt vesz a beruházások megvalósításának szervezésében, koordinálásában, ellenőrzésében.

· A közbeszerzési törvényből adódóan ellátja az önkormányzat és a hivatal közbeszerzési eljárással megvalósítandó – beruházással, fejlesztéssel, felújítással és árubeszerzéssel összefüggő – feladatait. E körben kapcsolatot tart a Pénzügyi és Adóosztállyal.

· Ellátja az energiaellátási, környezetvédelmi, vízügyi, településtisztasági, útügyi és a temetkezéssel kapcsolatos igazgatási és hatósági feladatokat.

· Ellátja a közterület-foglalással, közterület-felbontással kapcsolatos feladatokat.

· Közreműködik az út, járda hálózat fejlesztés, parkfelújítás, játszótér felújítás, közműhálózat fejlesztés, építés, felújítás dokumentációinak előkészítésében.

· Végzi a közműépítési, felújítási munkákkal kapcsolatos feladatok koordinálását a Nagyközségben lévő közművek üzemeltetését végző szolgáltatókkal.

· Végzi az önkormányzati vagyon hasznosításával kapcsolatos előkészítő, koordináló és végrehajtó feladatokat.

· Vezeti az önkormányzati vagyonkatasztert, gondoskodik a naprakész karbantartásáról.

· Biztosítja a vagyonkataszter pontosításával kapcsolatos irodák közötti koordinációt.

· Közreműködik az önkormányzati pályázatok elkészítésében.

· Ellátja a környezet és természetvédelemmel kapcsolatos feladatokat, továbbá a levegő-tisztaságvédelmi feladatokat, illetve a zaj- és rezgésvédelemmel kapcsolatos teendőket a szolgáltatási tevékenységekkel kapcsolatban.
· Elvégzi az önkormányzati lakások fenntartásához, üzemeltetéséhez, bérbeadásához kapcsolódó feladatokat.

· Előkészíti a lakások értékesítését, és figyelemmel kíséri annak lebonyolítását.
i) Építésügyi Szolgáltató Pont:

· információszolgáltatás az állampolgárok részére az építésügyi hatósági ügyintézésük elősegítése érdekében,

· az építésügyi feladatok intézéséhez az állampolgári kérelmek átvételének és továbbításának, hiánypótlás befogadásának, nyilatkozatok felvételének és továbbításának, digitalizálásának és feltöltésének biztosítása az építésügyi hatósági engedélyezési eljárást támogató elektronikus dokumentációs rendszerbe (a továbbiakban: ÉTDR),

· kérelmek papír alapon vagy elektronikus adathordozón való fogadása, szükség szerinti szkennelése és az ÉTDR-be történő feltöltésének biztosítása,

· az építésügyi hatósági eljárás illetékének és az építésügyi igazgatási szolgáltatási díjak befizetésének lehetővé tétele, továbbá

· települési önkormányzati egyéb műszaki, üzemeltetési feladatok.

8. Képzettségi pótlékra jogosító munkakörök

(1) Képzettségi pótlékra azon II. besorolási osztályba sorolt köztisztviselők jogosultak, akik a munkakörükbe tartozó feladatokhoz kapcsolódó felsőfokú – nem iskolarendszerű oktatásban szerzett – képzettséggel rendelkeznek.

(2) A képzettségi pótlékra jogosító munkakörök és képzettségek az SZMSZ 3. számú mellékletében szerepelnek.
(3) A képzettségi pótlékra jogosultság megállapítása a Ktv. 48/A. §-a, a köztisztviselők képesítési előírásairól szóló 9/1995 (II. 03.) Korm. rendelet, valamint a képzettséget igazoló okirat alapján történik.

9. Vagyonnyilatkozat tételi kötelezettség

(1) Az alapvető jogok és kötelességek pártatlan és elfogulatlan érvényesítése, valamint a közélet tisztaságának biztosítása és a korrupció megelőzése érdekében az egyes vagyonnyilatkozat-tételi kötelezettségekről szóló 2007. évi CLII. törvény 3. §-ban, valamint az 5. § (1) bekezdésében foglaltak alapján a vagyonnyilatkozat-tételre kötelezett munkaköröket az SZMSZ 2. számú melléklete tartalmazza.

(2) A vagyonnyilatkozat-tétel eljárásrendjéről szóló szabályzat az SZMSZ 7. számú függelékében szerepel.
10. A Hivatal működése

(1) A helyettesítés rendje:
a) A jegyzőt a Hatósági Iroda vezetője helyettesíti. A helyettesítés további rendjét a munkaköri leírások tartalmazzák.
b) Az ügyintézők a munkaköri leírásukban foglaltak szerint helyettesítik egymást. 

c) Az ügyviteli és fizikai dolgozók helyettesítését az irodavezető, ennek lehetetlensége esetén a jegyző szervezi meg.

d) Külső helyettesítő csak egy hónapot meghaladó távollét esetén és csak akkor alkalmazható, ha a feladat elvégzése belső helyettesítéssel nem oldható meg.

e) Helyettesítendő és helyettes munkahelyről való egyidejű tartós távolléte nem engedélyezhető.

(2) Munkakör átadás-átvétel rendje:

Munkaviszony megszűnése, munkakör, illetőleg munkabeosztás változás esetén a jegyző esetében a polgármester, az irodavezetők esetében a jegyző, az ügyintézők esetében az irodavezető köteles gondoskodni a munkakör jegyzőkönyvi átadás-átvételéről.

(3) Ügyiratkezelés: 
a) A hivatal ügyiratkezelése központosított. Az ügyiratok iktatását és kezelésük legfontosabb teendőit számítógépes nyilvántartással az Önkormányzati Iroda keretében működő központi iktató- és kezelőrészleg végzi.

b) A titkos iratok kezelését és megőrzését az Önkormányzati Iroda ezzel megbízott dolgozója végzi a titkos iratokra vonatkozó szabályok szerint.

c) Az ügyiratkezelés további szabályait az Iratkezelési szabályzat tartalmazza (SZMSZ 2. számú függeléke).

d) Az ügyiratkezelés felügyeletét a jegyző látja el.

(4) Kiadmányozás:

a) A fejléces iraton született írásbeli intézkedés (kiadvány) keltezéssel, bélyegzőlenyomattal ellátott sajátkezű aláírása a kiadmányozás. Csak kiadmányozási jogkör átadása esetén az – átadó (pl. jegyző) megbízásából – szöveget is fel kell tüntetni.

b) Polgármester kiadmányozási jogának gyakorlása: A Polgármester a feladat- és hatáskörébe tartozó ügyekben a kiadmányozási jogot saját maga gyakorolja. Akadályoztatása és távolléte esetén a kiadmányozási jogot az alpolgármester gyakorolja. A kiadmányozás rendjéről a Kiadmányozási rendjéről szóló szabályzat rendelkezik (SZMSZ 3. számú függeléke).
c) Jegyző kiadmányozási jogának gyakorlása: A Jegyző feladat- és hatáskörébe tartozó ügyekben a kiadmányozás jogát saját maga gyakorolja, illetve külön jegyzői utasítás keretében átadja vezető megbízatású köztisztviselőnek. A jegyző közvetlenül érdemi ügyintéző köztisztviselőnek is átadja egyes ügykörökben, ügyekben a kiadmányozási jogot. A jegyző akadályoztatása, vagy távolléte esetén a kiadmányozási jogot a Hatósági Iroda vezetője gyakorolja. A kiadmányozás rendjéről a Kiadmányozási rendjéről szóló szabályzat rendelkezik (SZMSZ 3. számú függeléke).
d) A kiadmányozási jog átadásáról, gyakorlásáról szóló rendelkezésekről az Önkormányzati Iroda naprakész nyilvántartást vezet. 

e) Az átadott kiadmányozási jog gyakorlása nem ruházható tovább.
(5) Bélyegzőhasználat és nyilvántartás:

a) A hivatalos bélyegző leírása: 

Körbélyegző szövegezése: Sülysáp Nagyközség Önkormányzata Polgármesteri Hivatala


  középen: Magyar Köztársaság címere



  alatta: arab sorszám
b) A Polgármesteri Hivatal hivatalos bélyegző lenyomatát a kiadmányozási jog gyakorlására jogosult aláírásával ellátott iratokon, kiadmányokon lehet használni.
c) A bélyegzők használatával és nyilvántartásával kapcsolatban az Iratkezelési szabályzatban foglaltakat irányadóak. 

(6) Munkarend:

a) A Polgármesteri Hivatal köztisztviselőinek általános munkaideje heti negyven óra, amitől a kinevezésben foglaltak szerint eltérés lehet. 

b) Nem köztisztviselő alkalmazottak munkaideje heti negyven óra.
c) A hivatalban az általános munkaidő minden munkanapon:

Hétfőn 


8.00-18.00 óráig

Keddtől-csütörtökig 
8.00-16.00 óráig

Pénteken 


8.00-14.00 óráig tart.

(7) Ügyfélfogadás rendje:
a) A jegyző minden héten szerdán tart ügyfélfogadást.

b) A hivatalban az ügyfélfogadás rendje:

Hétfőn 

8.00-12.00 és 13.00-18.00 óráig

Szerdán

8.00-12.00 és 13.00-16.00 óráig
Pénteken 
8.00-14.00 óráig tart.

(8) Ügyfélszolgálat:
a) A Hivatalban az ügyfélfogadási napokon kívül, kedden és csütörtökön – a hivatalos munkaidőben – ügyfélszolgálat működik.
b) Az ügyfélszolgálati feladatokat az ügyintézők látják el a Jegyző által kijelölt munkarendben. 
11. A Polgármesteri Hivatalon belüli információáramlás

(1) A jegyző évente legalább egy alkalommal a Polgármesteri Hivatal valamennyi köztisztviselője bevonásával munkaértekezletet tart, melyen értékeli az előző időszak alatt végzett feladatokat és meghatározza a következő időszak feladatait.

(2) Az aktuális szakmai feladatok meghatározása, a végrehajtás előkészítése céljából hetente - általában hétfői napon - vezetői értekezletre kerül sor, melyen a polgármester, a jegyző, irodavezetők (távollétükben helyettesük) vesznek részt. A vezetői értekezleten hozott döntésekről, valamint a kiadott feladatokról az Önkormányzat Iroda rövid feljegyzést készít. A lejárt határidejű feladatok végrehajtásáról az Önkormányzati Iroda jelentést készít.
(3) Az irodavezetők az ügyintézők részére hetente tartanak értekezletet. Az értekezlet célja: tájékoztatás a vezetői döntésekről, a munkatervi és egyéb aktuális feladatokról, beszámoltatás a feladatok végrehajtásáról, új feladatok meghatározása (határidő és felelős megjelölésével).
(4) A Képviselő-testületi üléseken kötelesek részt venni az irodavezetők, valamint mindazon köztisztviselők, akiket erre a polgármester vagy a jegyző utasít.

(5) A Képviselő-testület bizottságainak ülésein kötelesek részt venni azok az irodavezetők, akik által vezetett irodák az ülésre beterjesztett előterjesztéseket készítették, valamint mindazon köztisztviselők, akiket erre a polgármester, a jegyző vagy az irodavezető utasít.
IV. AZ ALAPTEVÉKENYSÉG FELTÉTELEI ÉS FORRÁSAI
12. Pénzügyi-gazdasági feladatok ellátása

(1) A pénzügyi és gazdasági feladatokat a Polgármesteri Hivatal gazdasági szervezete, a Pénzügyi és Adóiroda Adó- és Pénzügyi Iroda látja el. A Pénzügyi és Adóiroda Adó- és Pénzügyi Iroda mint gazdasági szervezet gazdálkodással összefüggő feladatainak ellátására a Gazdasági Szervezet Ügyrendje vonatkozik, melyet az SZMSZ 4. számú függeléke tartalmaz.

(2) A Pénzügyi és Adóiroda Adó- és Pénzügyi Iroda ellátja a Polgármesteri Hivatalhoz rendelt részben önállóan gazdálkodó költségvetési szervek pénzügyi és gazdasági feladatait:

a) Móra Ferenc Általános Iskola és Nagyközségi Könyvtár;

b) Szent István Általános Iskola;

c) Csicsergő Napköziotthonos Óvoda;

d) Idősek Napközi-otthona; Gondozási Központ
e) Wass Albert Művelődési Központ és Könyvtár;

f) Központi Konyha;
g) Gólyahír Bölcsőde;

h) Sülysáp Nagyközség Önkormányzata;

i) Sülysáp Székhelyű Közös Fenntartású Családsegítő és Gyermekjóléti Szolgálat.
(3) Feladatmegosztás, felelősségvállalás rendje:

Az önállóan működő és gazdálkodó, valamint az önállóan működő költségvetési szervek között a feladatmegosztás, felelősségvállalás rendjét az SZMSZ 9. számú függelékét képező Megállapodás tartalmazza.
13. Költségvetés tervezése, végrehajtása, gazdálkodás
(1) A költségvetés tervezésével kapcsolatos különleges előírásokat, feltételeket a Képviselő-testület által jóváhagyott költségvetési koncepció, a költségvetés végrehajtásával kapcsolatos különleges előírásokat, feltételeket az éves költségvetési rendelet tartalmazza.

(2) A Polgármesteri Hivatal gazdálkodó szervezetének felépítése:
a) az Pénzügyi és Adóiroda Adó- és Pénzügyi Iroda 

b) Kötelezettségvállalók – a kötelezettségvállalásról szóló szabályzat szerint.
(3) A Polgármesteri Hivatalnak, mint gazdálkodó szervezetnek a költségvetési tervezéssel, az előirányzat felhasználásával, az üzemeltetéssel, fenntartással, működtetéssel, beruházással, a vagyon használatával, hasznosításával, a munkaerő-gazdálkodással, a pénzkezeléssel, a könyvvezetéssel, beszámolási, valamint FEUVE-i kötelezettséggel, az adatszolgáltatással kapcsolatos feladatait a gazdálkodó szervezet ügyrendje részletesen tartalmazza.

(4) A Polgármesteri Hivatal pénzügyi számviteli rendjét külön szabályzat tartalmazza.

14. Képviselet, szerződéskötés

(1) A Nagyközségi Önkormányzatot a polgármester képviseli.

(2) Meghatalmazással a polgármester a hivatal dolgozóját is megbízhatja az önkormányzat képviseletével.

(3) A Polgármesteri Hivatalt a jegyző vagy meghatalmazással a hivatal dolgozója képviseli.

(4) Az önkormányzat nevében szerződéskötésre a jegyző ellenjegyzésével a polgármester jogosult.

15. Utalványozás, kötelezettségvállalás, ellenjegyzés, érvényesítés

(1) A kötelezettségvállalás, utalványozás és érvényesítés részletes szabályait a polgármesteri hivatal külön szabályzata tartalmazza.

(2) Kötelezettségvállalás során az arra jogosult személy intézkedik a munka, a szolgáltatás, az áruszállítás megrendelésére. Egyben kötelezettséget vállal, hogy az elvégzett munka, a teljesített szolgáltatás után a megállapodás szerinti ellenértéket kiegyenlíti. Kötelezettségvállalás a jegyző, vagy átruházott hatáskörben a külön szabályzatban meghatározott, ellenjegyzésre feljogosított személy ellenjegyzése után, minden esetben csak írásban történhet.

(3) Bér és személyi kiadások vonatkozásában a kötelezettségvállalási hatáskör a munkáltatói jogokat gyakoroló személyt illeti meg.

(4) A kiadás teljesítésének, a bevétel beszedésének, vagy elszámolásának elrendelése az utalványozás.

(5) Utalványozásra, a kötelezettségvállalásra feljogosított személyek jogosultak.

(6) Az ellenjegyzésre jogosult személy feladata, hogy a költségvetésben a kiadások teljesítésére biztosított-e a fedezet, a kiadások teljesítése, a bevételek beszedése megfelel-e a jogszabályoknak.

(7) Az érvényesítés a kiadások folyósítását, a bevételek beszedését megelőző gazdálkodási tevékenység. A kiadások teljesítésének és a bevétel beszedésének elrendelése előtt okmányok alapján ellenőrzi, és érvényesíteni kell azok jogosultságát, összegszerűségét, a fedezet meglétét, és azt, hogy az előírt alaki követelményeket betartották-e.

(8) Az érvényesítés a teljesítés szakmai igazolásán alapul.

(9) Érvényesítést csak az ezzel írásban megbízott pénzügyi-számviteli szakképesítésű dolgozó végezhet. Ebből a szempontból írásbeli megbízásnak kell tekinteni a munkaköri leírást.

16. Gazdálkodási jogosultságok, rendelkezési jogkörök

(1) A gazdálkodás vitelével összefüggő jogosítványok, egyes gazdálkodási jogosultságok gyakorlására az SZMSZ, a függelékét képező szabályzatokban meghatározottak, a munkaköri leírásban foglaltak vonatkoznak, ill. esetenként névre szólóan kiadott megbízásokban, felhatalmazásokban rögzítettek szerint gyakorolhatók.

A pénzügyi-gazdasági tevékenységet ellátó személyek feladatkörének és munkakörének részletes meghatározását munkaköri leírás tartalmazza. A munkaköri leírások az SZMSZ függelékét képezik.

17. A gazdálkodással kapcsolatos felelősségi körök
(1) A helyi önkormányzat gazdálkodásának szabályszerűségéért a polgármester felelős.

(2) Költségvetési szerv vezetője felelős az Áht. szabályozása értelmében:

a) az alapító okiratban előírt tevékenységek jogszabályban, költségvetésben, vagy költségvetési keretben (az azok részét képező megvalósítási tervben, teljesítménytervben), valamint feladatellátási megállapodásban foglaltaknak, illetve az irányító szerv által közvetlenül meghatározott követelményeknek és feltételeknek megfelelő ellátásáért,

b) a költségvetési szerv működésében és gazdálkodásában a gazdaságosság, a hatékonyság és az eredményesség követelményeinek érvényesítéséért,

c) a gazdálkodási lehetőségek és a kötelezettségvállalások összhangjáért,

d) a költségvetési szerv vagyonkezelésébe, használatába adott, és a tulajdonában lévő vagyonnal kapcsolatosan a vagyonkezelői, tulajdonosi jogok rendeltetésszerű gyakorlásáért,

e) az államháztartási belső kontrollrendszer megszervezéséért és hatékony működtetéséért, továbbá

f) a szerv besorolásának megfelelően a szakmai és pénzügyi folyamatos nyomonkövetési (monitoring) rendszer működtetéséért, a tervezési, a beszámolási, valamint a közérdekű, és közérdekből nyilvános adatok szolgáltatására vonatkozó kötelezettség teljesítéséért, annak teljességéért és hitelességéért, továbbá a számviteli rendért.

V. ELLENŐRZÉS RENDJE

(1) Az ellenőrzési rendszer magába foglalja a pénzügyi irányítási és ellenőrzési rendszert, a folyamatba épített, előzetes, utólagos és vezetői ellenőrzést (FEUVE), valamint a független, utólagosan végzett belső ellenőrzést és a testületi/ pénzügyi bizottsági ellenőrzést.

(2) Folyamatba épített, előzetes, utólagos és vezetői ellenőrzés:

A hivatal vezetője, ill. a gazdálkodásért felelős szervezeti egység által folytatott első szintű pénzügyi irányítási és ellenőrzési rendszer. A pénzügyi irányítási és ellenőrzési rendszernek biztosítani kell, hogy a költségvetési szerv valamennyi, gazdálkodással kapcsolatos tevékenysége és célja összhangban legyen a szabályszerűség, a szabályozottság és megbízható gazdálkodás elveivel, az eszközökkel és forrásokkal való gazdálkodásban ne kerüljön sor pazarlásra, visszaélésre, rendeltetésellenes felhasználásra, a folyamatba épített, előzetes és utólagos vezetői ellenőrzés harmonizációjára és összehangolására vonatkozó irányelvek végrehajtásra kerüljenek.

a) A FEUVE rendszer szabályozása: A hivatal vezetője - a pénzügyminiszter ajánlásának, módszertani útmutatójának a figyelembe vételével - a hivatal gazdálkodásának folyamatára (tervezés, végrehajtás, beszámolás) és sajátosságaira tekintettel alakítja ki, működteti és fejleszti tovább a FEUVE rendszert. 

b) A FEUVE rendszer tartalmazza mindazokat az elveket, eljárásokat, belső szabályzatokat, amelyek alapján a szerv érvényesíti a feladatai ellátására szolgáló előirányzatokkal, létszámmal és a vagyonnal való szabályszerű, gazdaságos, hatékony és eredményes gazdálkodás követelményeit.

c) A pénzügyi irányítási és ellenőrzési rendszer első szintjére vonatkozó szabályrendszer az SZMSZ függelékét képezi.

(3) Belső ellenőrzés:
A polgármesteri hivatal és intézmények tekintetében a belső ellenőrzési feladatokat a kistérségi ellenőrzés, valamint a polgármesteri hivatal által megbízott külső szakértő által látja el. A belső ellenőrzés a vezetői ellenőrzés része a jegyzőhöz delegált feladatkör.

(4) Testületi/pénzügyi bizottsági ellenőrzés:
a) A Pénzügyi és Ügyrendi Bizottság véleményezi az éves költségvetési javaslatot és a végrehajtásáról szóló féléves, éves beszámoló tervezeteit, figyelemmel kíséri a költségvetési bevételek alakulását, különös tekintettel a saját bevételekre, a vagyonváltozás (vagyonnövekedés, -csökkenés) alakulását, értékeli az azt előidéző okokat, vizsgálja a hitelfelvétel indokait és gazdasági megalapozottságát, ellenőrizheti a pénzkezelési szabályzat megtartását, a bizonylati rend és a bizonylati fegyelem érvényesítését.

b) A Pénzügyi Bizottság vizsgálati megállapításait a képviselő-testülettel haladéktalanul közli. Ha képviselő-testület a vizsgálati megállapításokkal nem ért egyet, a vizsgálati jegyzőkönyvet az észrevételeivel együtt megküldi az Állami Számvevőszéknek.
VI. ZÁRÓ RENDELKEZÉSEK

(1) E szabályzat 2013. január 1. napjával lép hatályba, egyúttal a korábban jóváhagyott szabályzat hatályát veszti.

(2) A Polgármesteri Hivatal SZMSZ-ének 

a) Mellékletei: 
1. számú melléklet: Polgármesteri Hivatal szervezeti felépítése
2. számú melléklet: Vagyonnyilatkozat-tételre kötelezett munkakörök 
3. számú melléklet: Képzettségi pótlékra jogosító munkakörök
b) Függelékei:

1. számú függelék: Polgármesteri Hivatal Alapító Okirata
2. számú függelék: Iratkezelési szabályzat

3. számú függelék: Kiadmányozás rendjéről szóló szabályzat
4. számú függelék: Gazdasági szervezet ügyrendje

5. számú függelék: Ellenőrzési nyomvonal 

6. számú függelék: Szabálytalanságok kezelésére vonatkozó szabályzat

7. számú függelék: Vagyonnyilatkozat-tétel eljárásrendjéről szóló szabályzat

8. számú függelék: Munkaköri leírások

9. számú függelék: Feladat-ellátási megállapodás az önállóan működő és gazdálkodó, valamint az önállóan működő költségvetési szervek között

(3) A Hivatallal kapcsolatos további szabályokat a Közszolgálati Szabályzat tartalmazza.
(4) Az SZMSZ, valamint a kapcsolódó függelékek belső szabályzatok, egyéb dokumentumok naprakész vezetéséről, a jogszabályoknak megfelelő hatályban tartásáról a jegyző gondoskodik.
Sülysáp, 2012. december 20.

Tóth Krisztina


jegyző

MELLÉKLETEK 1-3.

FÜGGELÉKEK 1-9.























































































PAGE  
2

